b'\n_START_ARTICLE_\nRinkimai Lenkijoje\n_START_PARAGRAPH_\nRinkimai Lenkijoje \xe2\x80\x93  Lenkijoje nacionaliniu lygmeniu organizuojami rinkimai, kai i\xc5\xa1renkami \xc4\xafstatym\xc5\xb3 leid\xc5\xbeiamosios vald\xc5\xbeios atstovai ir valstyb\xc4\x97s vadovas \xe2\x80\x93 prezidentas. Taip pat vyksta \xc4\xafvair\xc5\xabs regioniniai rinkimai, referendumai ir Europos Parlamento rinkimai. Lenkijoje veikia daugiapartin\xc4\x97 politin\xc4\x97 sistema, nuo 1997 m. priimta Lenkijos Respublikos Konstitucija._NEWLINE_Prezident\xc4\x85 penkeri\xc5\xb3 met\xc5\xb3 kadencijai renka \xc5\xa1alies \xc5\xbemon\xc4\x97s visuotiniuose rinkimuose. Lenkijos parlamento \xc5\xbeemieji r\xc5\xabmai kartu su Senatu sudaro Nacionalin\xc4\x99 asambl\xc4\x97j\xc4\x85. 460 nari\xc5\xb3 i\xc5\xa1renkami visuotiniu balsavimu pagal proporcini\xc5\xb3 rinkim\xc5\xb3 sistem\xc4\x85 4 met\xc5\xb3 kadencijai. \xc4\xae parlamento auk\xc5\xa1tuosius r\xc5\xabmus Senat\xc4\x85 i\xc5\xa1renkama 100 nari\xc5\xb3 visuotiniu balsavimu 4 met\xc5\xb3 kadencijai. Patekimui \xc4\xaf parlament\xc4\x85 nustatytas 5% gaunam\xc5\xb3 rink\xc4\x97j\xc5\xb3 bals\xc5\xb3 barjeras atskiroms partijoms ir 8% riba koalicijoms (reikalavimas netaikomas tautin\xc4\x97ms ma\xc5\xbeumoms).\n_START_SECTION_\nIstorija\n_START_PARAGRAPH_\nRinkimai Lenkijoje vyksta jau kelis \xc5\xa1imtme\xc4\x8dius, pradedant Lenkijos Seimo (\xc5\xbeinomo kaip pirmojo Seimo) rinkimais, vykusiais Len\xc4\x8dicoje 1182 m. Nuo 1493 m. Lenkijos karaliai buvo \xc4\xafpareigoti \xc5\xa1aukti vietinius seimelius kas dvejus metus. Nuo 1573 iki 1795 m. valstyb\xc4\x97s renkamosios monarchijos sistema Lenkijoje reikalavo per seim\xc5\xb3 rinkimus i\xc5\xa1rinkti karalius._NEWLINE_Pirmieji \xc5\xa1iuolaikiniai ir laisvi rinkimai XX a. Lenkijoje \xc4\xafvyko 1919 m., pra\xc4\x97jus dviems m\xc4\x97nesiams po Lenkijos nepriklausomyb\xc4\x97s atgavimo. Po Antrojo pasaulinio karo \xc5\xa1alis pateko \xc4\xaf TSRS \xc4\xaftakos sfer\xc4\x85. Kaip marionetin\xc4\x97 valstyb\xc4\x97, ji tapo kontroliuojama komunist\xc5\xb3 vald\xc5\xbeios, kuri \xc4\xaftakojo pirmuosius pokario rinkimus 1947 m. Nuo to laiko Lenkijoje vyko reguliar\xc5\xabs rinkimai, ta\xc4\x8diau nebuvo laisv\xc5\xb3 demokratini\xc5\xb3 rinkim\xc5\xb3 iki pat istorini\xc5\xb3 parlamentini\xc5\xb3 rinkim\xc5\xb3 Lenkijoje 1989 m., kuriuos pralaim\xc4\x97jo valdan\xc4\x8diojo re\xc5\xbeimo atstovai. Po \xc5\xa1i\xc5\xb3 rinkim\xc5\xb3 Lenkija tapo pirm\xc4\x85ja Ryt\xc5\xb3 bloko valstybe, kurioje leista opozicin\xc4\x97ms partijoms atstovauti \xc4\xafstatym\xc5\xb3 leid\xc5\xbeiam\xc4\x85j\xc4\x85 vald\xc5\xbei\xc4\x85. Po 1991 m. rinkimai vyksta atstovaujamosios demokratijos principais, rinkimus rengia ir pri\xc5\xbei\xc5\xabri Nacionalin\xc4\x97 rinkim\xc5\xb3 komisija.'